《送牟都事景阳赴浙东帅幕》
元代·宋无

蜀郡方齐鲁，文翁迈俊贤。箕裘承宪业，星宿近台躔。

宇宙汾阳鼎，风云祖逖鞭。阃威分海徼，节制控闽川。

馈饷功曾立，廉能迹屡传。儒冠真耀武，帅府重芳年。

参画旌麾右，驰驱将相前。豪挥惊草檄，燕集见华篇。

吏牍分占授，军机妙转旋。百蛮元震詟，诸校益贞坚。

训练群材进，钧陶众彦迁。柳营兵镇肃，莲幕绂光鲜。

除内恩终许，安边诏必怜。酒容山简醉，骑想葛强联。

日月新尧历，车书旧汉天。扬雄兼赋颂，嘉什到甘泉。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。